Nazama Zouao Batista zoqqueui natti Zeso pocca zozosse tabaqqui zosse inabaqquiporrarideni rrauiniqquirrari.
Zesoza poccadeni bobodecca uima uati nanimanarrari:
—Uima bicani zati mari icanabaqqui-rizaderra.
Ticca deni torrehe iaza tinanarrarorrine madirra coma tarrari naco inanomibaqqui-rizaderra −quenaui nade.
Nauiza pouadeni madimanauiuarri madirra Zeso toui quenaza rrauirronana canarrari.
Madirra carri taza Zeso,
poua uatimadedeni tezerre zepedeni irrimanauissa tazapa rripemanauiuarrine parriremana-rraraui.
Nazapa:
—Rrina,
madirra madide nouerauiuarri rrauirrana.
Nanizana rrassi inaccana −naui nade Zeso.
Nama nazapa Zeso pocca zozosse tabaqqui tezerredeni todidi taniuarri rrassi quenauiuarrine darroniza touaqquemanarrari.
Naraha madirra Zeso toccaui qqui toquenazapa:
—A,
Zeso parramarauiuarri toccauiuarrine −quenarrari.
Nazapa madirra oza onihi onihi narizanicca rraui torrabacossaza Zeso tezerrema bacco toquenaporrari.
Naraha zotode Zesopa poua uatimadedeni tezerre darroniza bacco narronemanarrari.
Uana tocanemanaza Zeso toqquemorazapa madirra domo ueri naui qqui inabaqquirrari.
Pouadenipa pina eueue pouadeni cacauade rriraha pouama mamadiri narizemanarrarissa quenarrari.
Nazapa Zeso poua bodiza:
—A,
touati nauanaqquiri naui −naza pouadenitoui uati cauanari canarrari.
Nazapa pocca uima onihi onihi nehe pouadeni mari icanabaqquirrari.
Marri toccaza poua uatimadedenipa Zeso pouaza uati toquenarrari:
—Rraho,
marri toccaui −quenarrari.
—Arrauarripa madirra madide noueraui −quenaui nade.
—Madirra zosse tinanibaqquirro.
Arrauarripa zamatapa mitta quenauiuarrine noueraui −quenarrari.
—Arri,
oza uarrira tanicca zamatapa mittade rraui torranina −quenaui nade.
Naraha Zeso attia:
—Tiadeni tinarripabaqquimanarro −narrari.
Naraha pouadeni attipa:
—Taparideni mittade rrauirraniuarrinepe ziniro uemani pina 200 denario icarrizana parrireraha iana pouadeni taparideni mittade rrauirraniuarrinerane?
−quenaui nade.
Nazapa pouadeniza uati tarrari:
—Nerrecoma naha pao ticarrimanani?
Qqui tarizemanarro!
−naui nade Zeso.
Pao,
aba qqui toquenazapa pouaza uati nanimanarrari:
—Pao 5,
aba pama naparra −quenaui nade.
Nazapa Zeso madirra bazimaza uati tarrari:
—Nani minaza rrassi rrassi tineri narizarri −narrari.
Nazapa madirra 100 quenaha queriqquiza rrassi tarrari.
Madirra 50 quenaha queriqquiza rrassi tarrari.
Ouahadeni naco totoqueriqquiri narizaza rrassi tarizarrari.
Bazima nama narizemanarrari.
Nazapa Zeso poua zepeza pao izaba,
aba izaba nazapa memeuarri tocattamacossaza Deoza uati tarrari:
—Rrehe,
peperri.
Ticca danirri iaza bica taui −narrari.
Nazapa Zeso canauatori canarrarirrine pao,
aba narrari touapiza icanabobirizazapa poua uatimadedeniza da inabaqquirrari.
Nazapa pouadenina madirra rrassi rrassi teri narrarideniza da inabaqqui-rizemanarrari.
Nazapa rripemanazapa accararize-manarrari.
Rripemanauissa taraha mota torrarrari.
Pao bobi,
aba ime mota inaccanirize-manazapa quiqui 12 naha irririzarrari.
Nazama pao rripemanarraridenipa maqquiderre 5 mil quenarrari.